Formandsberetning Landsgrav friskole

Ved: Mette Risegaard Jensen, formand

D. 29/4 2025

Kære Forældre, bestyrelse og lærer på Landsgrav Friskole

Endnu et bestyrelsesår er gået og det er blevet tid til at kigge tilbage på det forgangne år.

Da Jakob stod her sidste år og berettede om året der var gået, var bestyrelsen i fuld sving med processen…..at finde en ny skoleleder som skulle overtage ledelsesposten efter Patrizia. En proces hvor vi for alvor blev sat i arbejde, for ingen af os havde prøvet det før.

Vedtægter skulle nærlæses, friskoleforeningen skulle kontaktes af flere omgange, ansættelsesudvalget skulle nedsættes og så lige….hvordan får vi indsat vores nye skoleleder?

Spørgsmålene var mange, men med fælles opgaveløsning, støtte, sparring og input og en hel del møder i forældrebestyrelsen, ja så lykkedes det os i fællesskab og vi kunne d. 16. Maj kontakte Anne-Louise og tilbyde hende at blive indstillet til et nyt arbejde som skoleleder på Landsgrav friskole…..Men opgaven var ikke fuldført endnu, for bestyrelsen kunne kun indstille Anne-Louise som ny skoleleder.

Vores vedtægter siger nemlig, at forældrene skulle stemme om at Anne-Louise skulle være skolens leder….Det var der heldigvis enighed om, så efter den ekstraordinær generalforsamling torsdag d. 30. Maj, kunne vi underskrive papirerne og offentliggøre det hele.

Som forældre på en friskole er man en del af fællesskabet, fællesskabet og nysgerrigheden fik vi for alvor at mærke i processen med ansættelsen af Anne-Louise, nok fordi nysgerrigheden om fremtiden for skolen var stor, for os som bestyrelse var det dejligt at opleve og også svært. For om end vi havde lyst til at fortælle alt om, hvem vores nye leder skulle være, så kunne vi ikke sige noget som helst til nogen før d. 30. Maj.

 Vi har lært meget af processen og kan ændre på nogle arbejdsgange, de er blevet nedskrevet til næste gang der skal indsættes en ny skoleleder som forhåbentlig bliver om mange år. Som et punkt på dagsorden i aften, vil vi komme med et nyt forslag til ændring af vedtægt ang. Ansættelse af leder.

Sideløbende med ovennævnte proces, skulle vi også have Patrizia godt videre. En reception for Patrizia skulle planlægges og koordineres. D. 22. juni sagde vi endeligt farvel og tak for mange gode år til Patrizia. Og samtidig med at Patrizia skulle stoppe, ja, så skulle Lone vores børnehaveklasse leder også sendes godt videre i sit otium, da hun havde valgt at gå på pension. Ud over ovennævnte sagde vi også farvel til Gitte, Lotte og Anne-Dorthe som valgte at søge anden arbejde.

Som Jakob sagde sidste år, så skulle en ny leder have lov til at sætte sit præg på vores værdibåret skole. Anne-Louise har allerede nu sat sit præg. – Landsgrav high five er for alvor kommet i fokus, om vi er forældre, bestyrelse eller medarbejdere på skolen, så bliver vi bedt om at forholde os til det vi har lovet hinanden, ved at være på denne skole.

 I bestyrelsesarbejdet arbejder vi også ud fra landsgrav high five og vi bliver bedre og bedre til at skabe dialog og tage beslutninger ud fra det. Tak til dig Anne-Louise for altid at minde os om, det vi er her for og i sidste ende at vi får skabt livsduelige mennesker med hjerte, krop og forstand.

Et særligt præg som du Anne-Louise har sat hver morgen er at der bliver serveret kaffe til morgensang. Måske har du haft en skjult dagsorden med dette fantastiske tiltag? – spørger man AI hvad kaffe er, så er det ikke bare en drik, det er en anledning til fællesskab, det er en måde at bryde isen på, bygge relationer og styrke sociale bånd….Tak for kaffe og lad det endelig fortsætte!

En ny tradition vi i bestyrelsen har skabt, er at holde nytårskur for medarbejderne, lige som kaffe så er bobler også en anledning til fællesskab at opbygge relationer og ikke mindst skåle det nye år ind, vi håber på lige så stor opbakning til dette lille arrangement som vi havde i år…Tak for det.

Vi kan ikke komme udenom at vores skole er af ældre dato, derfor har vi igen i år brugt penge på vedligeholdelse og istandsættelse af vores gamle bygninger, dog

ikke i samme omfang som vores musiklokale, som alle i øvrigt nyder hver eneste dag. Taget ved billedkunst – midterfløjen og vinduer var utætte, så vi måtte udskifte tegl og vinduer, hvilket gik helt efter planen uden uforudsete udgifter.

Vedligeholdelsesplanen har Niels og Kristian styr på og der indkaldes til arbejdslørdage hvor fællesskabet igen tropper op. 65 børn og voksne var med i september måned, og i lørdags kunne vi igen danne rammen om en helt igennem dejlig arbejdslørdag. På bestyrelsens vegne vil jeg også sige tak for stort fremmøde på dagen, hvor mange gode opgaver blev løst.

I bestyrelsen har vi igennem mange år været privilegeret ved at have en kasserer som havde fuldstændig styr på den økonomiske del af bestyrelsesarbejdet, men Helle som til daglig arbejder med regnskab og økonomi, stoppede efter sidste generalforsamling da hendes drenge forlod skolen og en ny kasserer skulle vælges.

Det har sat os lidt på prøve og alligevel ikke for, for et par måneder siden henvendte Casper sig og ville tilbyde sine kompetencer som konsulent for bestyrelsen i vores økonomiske arbejde. Vi er igen privilegeret og glæder os rigtig meget til det videre samarbejde og til at få sat flere perspektiver på den økonomiske retning, Tak Casper fordi du vil dele ud af dine kompetencer, vi glæder os rigtig meget til det videre samarbejde.

En af de kommende opgaver er at finde økonomisk råderum til, at SFO’en igen kan komme på koloni. Vi mener, at kolonien er yderst værdifuld for vores SFO-børn, og vi vil gå rigtig langt for at finde økonomi til netop den.
Fællesskabet skabes, når vores elever udfordres, glædes og bygger venskaber på tværs. Det gør de i den grad på en koloni og det skal vi værne om!

Christen Kold lagde vægt på at undervisning skulle bygge på kærlighed og respekt mellem lærer og elev, her er nævnt en hel central del af vores skole – nemlig vores medarbejdere. Som jeg skrev i julehilsen til medarbejderne, så er de et fællesskab som hjælper hinanden, ledelsesteamet og os som forældre, med at sætte retning for skolen, uden jer ville vi ikke have en skole. Tak for jeres måde at være på, jeres måde at tage imod nye kollegaer på i jeres fællesskab, I skal skabe tryghed for vores børn, os forældre og ikke mindst for hinanden, I gør det godt!

Tak for ordet